Polisieman kaap glo paartjie by Balfour | Maroela Media
Vusi Tshabalala beweer 'n polisieman het hom en sy vrou die naweek by Balfour in Mpumalanga gekaap. Foto: Twitter
'n Konstabel van Mpumalanga het sy kollegas twee dae lank ontduik voordat hy hom oorgegee en in hegtenis geneem is nadat hy glo die naweek 'n paartjie gekaap het.
Brig. Leonard Hlathi, polisiewoordvoerder in Mpumalanga, sê die 33-jarige konstabel van die Balfour-polisiestasie was Saterdagaand aan diens toe hy glo, terwyl hy in 'n staatsvoertuig gery het, vir 'n motorbestuurder beduie het om van die pad af te trek.
Die voorval het Sondag aan die lig gekom danksy 'n twiet van die slagoffer, Vusi Tshabalala, waarby hy foto's van die vermeende kaper en 'n video van die kaping gedeel het.
"Ons is gister deur 'n polisieoffisier [sic] gekaap. Sy naam is Gcinumuzi J. Mashinini. Dit het op die R23 by Balfour gebeur, en dié polisiebeampte werk in Balfour se polisiekantoor."
Hlathi sê volgens hul inligting het die konstabel na die motor gestap en die bestuurder en sy vrou aangesê om uit te klim. "Die verdagte het toe die paartjie se voertuig gekaap terwyl hy 'n vuurwapen op die kapingslagoffers gerig het en die staatsvoertuig daar gelaat."
Die voorval het Saterdagaand ná donker plaasgevind. Sondag se twiet deur Tshabalala is reeds amper 700 keer hertwiet en nagenoeg 50 gebruikers het daarop kommentaar gelewer. Een wou by Tshabalala weet wat van die beampte se voertuig geword het as hy dan kwansuis alleen te werk gegaan het. "Hy het dit op die toneel gelaat," het Tshabalala geantwoord.
Tshabalala het foto's van die vermeende kaper op Twitter gedeel.
Hy beweer hy het by die polisiekantoor oor die voorval gaan kla. "Hulle het gesê 'n ander beampte het die voertuig verlede Donderdag bespreek…. Hy het dit waarskynlik nie bespreek nie sodat dit nie na hom teruggevoer kon word nie."
Talle gebruikers het Tshabalala daarvan beskuldig dat hy die voorval uit die duim gesuig het, maar ene Boitumelo het laat hoor: "Dis waar. [Die beampte] word met daai voertuig vermis. My pa is 'n polisieman by daai kantoor.
"[Die vermeende kaper] het die vangwa met die sleutels [op die toneel] gelaat. Hy het dit nie bespreek nie. Dis hoekom hy nie daaroor gepla was om dit te laat nie."
Sy kollegas het nie weer van die konstabel gehoor nie tot hy hom Maandagaand oorgegee het. Tydens sy inhegtenisneming is die slagoffer se Polo Vivo teruggekry sowel as die staat se vuurwapen wat hy na bewering tydens die kaping gebruik het.
Die konstabel kom na verwagting Woensdagoggend voor in die landdroshof op Balfour op aanklagte van motorkaping, die wederegtelike gebruik van 'n staatsvoertuig en diefstal van 'n vuurwapen.
Lt.genl. Mondli Zuma het intussen sy kommer uitgespreek oor wetstoepassers se betrokkenheid by misdaad. Hy het polisielede gewaarsku geen misdadige of korrupte elemente sal in die SAPD geduld word nie.
Twee weke gelede is drie polisiebeamptes tydens 'n gesamentlike optrede vir hul aandeel aan renosterstropery in die Krugerwildtuin in hegtenis geneem. Die drie word aangehou tot hul borgtogverhoor Maandag in Witrivier se landdroshof.
Balfour In die nuus kaping
Weet nie eers waar om te begin met kommentaar nie. Selfbeskikking sal wel die probleem oplos.
Hoekom is ek nie verbaas nie. Dit is nou al die hoeveelse aangelentheid waar n lid van die mag by een of ander krimineke situasie betrokke is. Hulle gaan hof toe word los gelaat op R500 borg. By sy werk word hy geskors net volle betalng en dit is die laaste sien of hoor daarvan
lees ek reg: beide die kaper en die slagoffer is van dieselfde ras; nogal albei van Ramaphosa se "our people"? Waarom hulle eie ras teiken?
D is nou die mense op wie ons moet vertrou. Deesdae kan jy op niemand staat maak nie. Die land in die afgrond in.